Daniel Pearl
Daniel Pearl (Princeton, 10. 10. 1963. – Karači, 1. 2. 2002), američko-izraelski novinar. Rođen je u Princetonu (New Jersey) kao sin informatičara Judea i Ruth Pearl, a odrastao je u Encinu, predjelu Los Angelesa u Kaliforniji. Visoko obrazovanje stekao je na Univerzitetu Stanford i novinarsku karijeru započeo je pišući za The Indianapolis Star, North Adams Transcript, The Berkshire Eagle i San Francisco Business Times. Od 1990. radi za The Wall Street Journal i piše o raznovrsnim temama, među ostalim i o ratovima u bivšoj Jugoslaviji i američkoj intervenciji u Sudanu. Nakon napada 11. septembra 2001. zainteresirao se za fenomen terorizma i premjestio se u indijski Mumbai odakle je izvještavao o američkom ratu u Afganistanu i šire. Pearl je redovito putovao i u pakistanski Karači gdje je 23. 1. 2002. zarobljen od strane al-Kaidinih ekstremista koji su tvrdili da je riječ o špijunu. Pogubljen je dekapitacijom devet dana kasnije, usprkos apelima njegove trudne žene i naporima američkih odnosno pakistanskih obavještajnih službi da lociraju teroriste. Otmica i likvidacija Pearla bili su široko popraćeni u svjetskim medijima i u njegovu čast kasnije su nazvane škole, institucije i novinarske nagrade.

Literatura 
 Lévy, Bernard-Henri, Who Killed Daniel Pearl?, Melville House Publishing, 2003. 
 Pearl, Daniel, At Home in the World: Collected Writings from the Wall Street Journal, New York: Free Press, June 2002. 
 Pearl, Mariane; Crichton, Sarah. A Mighty Heart: The Brave Life and Death of My Husband, Danny Pearl, New York: Scribner, 2003. 
 Pearl, Ruth i Judea, ur. I Am Jewish: Personal Reflections Inspired by the Last Words of Daniel Pearl. Jewish Lights Pub., januar 2004.

Vanjske veze 

  The Daniel Pearl Foundation 
  A Selection of Daniel Pearl's Work, The Wall Street Journal
  Daniel Pearl International Journalism Institute, IDC Herzliya

Američki novinari
Izraelski novinari
Američki Jevreji
Ubijeni novinari